Kauden kohokohta oli Belgian GP. Kilpailua väritti kova rankkasade, jonka vuoksi ensimmäisessä lähdössä nähtiin hurja viidentoista auton joukkokolari. Kolarin vuoksi lähtö uusittiin, mutta sateen vuoksi monet kärkikuljettajat, kuten Mika Häkkinen, David Coulthard ja Michael Schumacher, joutuivat keskeyttämään. Hill nousi kilpailun johtoon ja toisena ajoi Ralf Schumacher, joka alkoi kilpailun loppupuolella ajaa tallitoveriaan kiinni. Jordan-talli kehotti radiossa Hilliä väistämään nopeampaa kuljettajaa, jolloin Hill ilmoitti taistelevansa sijoituksestaan, mikä voisi johtaa kolarointiin ja kaksoisvoiton menettämiseen. Jordan kielsi Schumacheria ohittamasta Hilliä varmistaen tallille sen historian ensimmäisen osakilpailuvoiton. Kyseessä oli samalla myös Hillin uran viimeinen voitto F1-sarjassa.